Punktujōm nasi. 7 oczek w trzech szpilach. Ruch pomału zaczyno citać ze strefy spadkowej, Wisła sztyjc gōni plac lidera, a Jaga pomału klupie do czołōwki. Coś mi sie pofyrtało? Niy! Dyć to nasi, forgot! Bez ȏstatni weekend punktujōm wszyjscy ślōnscy trynerzy z ekstraklasy, tōż Waldek Fornalik, Franz Smuda i Michał Probierz.
Tym razym dōmy se pozōr jak idzie ślōnskim trynerōm, a idzie niy nojgorzij… Fest ważne wygrane zaliczyli dwaj ȏstatni selekcjōnerzy kadry Polski. Smuda zaś na chwila dychnie po wygranej z Łęcznōm, bo Wisła awansowała na drugi plac i sztyjc jes yno i aż 4 oczka liderym. Franz po szpilu i tak ciepnōł swojo złoto refleksjo, że nikiedy fusbaliści dokludzajōm go do telkigo stanu, że zdo sie co hneda weznōm go do psychiatryka. Tryner z Lubōmii to chyba rychtyk ewenymynt medyczny. Jakim cudym tyn chop sztyjc żyje po telkich hercklekotach jaki przeżywo kożdy tydziyń? Taki Waldi Fornalik to przi nim doprowdy „anymik”, chocioż wielki emocje tyż dō niego sōm niczym nowym. Ȏstatnio wygrano ze Śląskiym po bramie z 90 minuty musiała jednak nim ruszyć, bo już w strefie spadkowej robiyło sie ciepło.
Rozwoju szportowego ekstraklasowcōw wachuje tyż trzeci fachman ze Ślōnska, nojmłodszy ś nich wszyjskich, Michał Probierz. W tej kolejce jego Jaga co prowda yno zrymisowała w Gdańsku, ale dalij trzimie sie zaroski za strefōm pucharowōm. Mody tryner trocha klubōw już pozwiedzoł, ale to gynał w Białymstoku kibice przajōm mu nojbardzij, bo to ōn dokludziōł klub do nojwiynkszych sukcesōw. Na razie w młodym pokolyniu trynerōw wiela wiyncyj niy widać…
A jak ta naszo „ślōnsko myśl szkolyniowo” sprowdzo sie poza Polskōm? Chyba tak samo jak polsko, tōż idzie pedzieć „szału ni ma”. Smuda ostatnio przigoda w Nimcach skōńczōł spadkiym z 2. Bundesligi. Probierz tyż niy podbiōł Grecji. Tamek tyż bez wiynkszych sukcesōw ȏstatnio robiōł Krzysztof Warzycha. Kto nawiōnże do legyndy Antka Piechniczka? 3. plac na mundialu z Polskōm to sukces pierōnowy. Za granicōm telkich osiōngniynć już jednak niy było. Pan Antek mioł za to jeszcze zaszczyt pokludzić kadry Emiratōw, Tunezji i… Ślōnska.
Jes jednak jedyn chop z Zobrzo, kiery w swojij branży mo powożani na świecie. Poza 1/8 Pucharu UEFA z Wisłōm mo w dorobku sukcesy z klubami francuskimi, jak tyż medale Pucharu Narodōw Afryki. W tym turnieju sieknōł 4. plac z Mali, 3. z WKS, 2. z Tunezjōm, poza tym kludziōł jeszcze Senegal i Maroko… Mało? Chyba ja, bo do polskij kadry nigdy go niy wziyni, chocioż niy roz bōł tamek przimierzany. Chyba doł se już pokój. Ȏd roku Hynryk Kasperczak robi nazot w Mali. Szkoda yno, że o telkich rzeczach tak mało sie godo…
szl_Latn szl_Latn szl_Latn szl_Latn szl_Latn